  Виталий Пронин 22-тӥ-24-тӥ феврале Ижысь Ӟуч театрын кузёяськиз «Сатирикон». Москваысь тодмо театр Удмуртие вуиз «Бадӟым гастрольёс» федерал программа улсын. В. Соловьёв но К. РайкинТуспуктӥз Владимир ИСУПОВШудтэм шудоос Аркадий Райкин нимо кун театрысь артистъёс возьматӥзы «Лекарь поневоле» но «Дон Жуан» спектакльёсты. Со сяна, «Сатириконлэн» чеберлыкъя кивалтӥсез Константин Райкин лыдӟиз Давид Самойловлэсь кылбуръёссэ, 23-тӥ феврале учкисьёсын пумиськиз, театр но улон сярысь вераськиз, Атыкай музъемез утисьёсты праздникенызы ӟечкылаз. — Мынэсьтым нимме латин кылысь «юн, вошъяськисьтэм» шуыса берыктыны луоз, — вера Константин Райкин. — Со мыным тупа, малпасько, угось вань улонме театрлы сӥзи. Котькуд нуналме театр пыр гинэ дунъясько. Туннэ спектакль умой ортчиз ке — озьыен, мон шудо. Ӧз ке — шудтэм, улонэ ӧз удалты. Мыным уг яра, куке созэ я тазэ театрез быдӟым шуо. Театр котькуд нунал быдӟым луэмзэ возьматыны кулэ. Шуом, мынӥськод дано театре — нош отын артистъёс тяп-ляпгес шудо, маке уг тырмы кадь. Соку со театр быдӟым ӧвӧл ини. Ми али дырын гинэ улӥськом — театрлэн ортчем вакытэз но, вуоно дырыз но ӧвӧл. Учкись лыктэ но, тон со азьын искусство пӧрмытыны кулэ. Ми учкисьлэн син азяз пирожки пыжиськом. Ческыт пирожкиед понна учкись тыныд туж зол тау кароз. Артистэз спортсменэн ӵошатыны луоно, дыр. Спортсмен туж трос ужа гол пыртон понна. Гол луиз ке, солы туж зол кичабозы. Озьы ик артист но. Спектакль бере учкисьёс артистэз вылӥе ӝуто кичабеменызы. Таӵе бадӟым данъян — туж дуно маке, малы ке шуоно со кемалы ӧвӧл. Пересьмыса артист нокинлы кулэ ӧвӧл ини, со сярысь вунэто. Театртэк улӥсь адямиос шоры куд-ог дыръя жаляса учкисько. Соос ноку ӧз шӧдылэ сценалэсь кужымзэ. Оло, соин ик соос шудоесь. Шудоесь, угось уг тодо, макем соос шудтэмесь. Гажалэ адямиез — Удмуртиысь учкисьёслы возьматӥм 17-тӥ дауре гожъяськем француз драматурглэн Мольерлэн пьесаосызъя пуктэм комедиосты. «Лекарь поневоле» — со быдэ вуэмъёслы спектакль. Со лулэз эмъя, адямиез нылпи вакытаз берыктыса. Со Инмарен пумиськон но луэ. Вакытмы асьмеды визьмо, шаплы, возьыттэм луыны, уксё поттон сярысь гинэ малпаськыса улыны косэ. Асьмелы уг тырмы огшоры шумпотон, малы ке но абдран. Артистлэн кӧня ке секундскын дӥсьсэ воштэмезлы учкись нылпи кадь пайме, 3 секундлы малпаськонэ усе: кызьы озьы луиз меда? Бӧрысь ваньзэ вала, но со 3 секунд ӵожелы со нылпилы пӧрме, шумпотонэн пылаське. Ми та спектаклез сцена вылын 100 пол шудӥськеммы ни — ӵапак Ижын котрес лыдпус тупаз. Спектакльын мынам дышетскисьёсы шудо. 3-тӥ курсын дышетскыкузы ини, та постановкаез дасяны ӧдъям (К. Райкинлэн аслаз театральной школаез вань — автор). Артистъёс 7 кузя, но спектакльын 4-ез гинэ шудо. Мукетъёсыз сцена сьӧрын ужало. Спектакль туж ӝог мынэ, артистъёслы кӧня ке секунд ӵоже дӥсьсэс воштоно. Костюмеръёс уг вутто, соин артистъёс ог-огзэс дӥсяло, соос егитэсь, шаплыесь. Озьы соос вошъяськыса ужало: я сцена вылын, я сцена сьӧрын. «Дон Жуан» спектаклез мон ачим туж яратӥсько. Та пьеса ог 350 ар талэсь азьло гожтэмын, но макем со туала, лэчыт, мур, визьмо! Синмаськисько Мольерлы, со кышкасьтэм адями вал. Огдышем сямен ӧз ужа, сям-йылолъёслы пумит мынӥз. Со асьме шоры учке но, асьмемыз серекъяса, али гожтэ кадь та пьесазэ. Туала драматургия но лэчыт луылэ. Асьме вакытэ пӧяськон трос. Туала искусство соин нюръяське, сое возьматэ — соин куд-ог дыръя шӧтэм адске. Мон малпасько, котькуд пьеса возьматыны кулэ, макем дуно котькуд адями. Адями пушкысь адямиез адӟоно, сое дунъяно. Та сярысь асьмелэн ӟуч классикамы вера, таӵе малпанэн асьмеос улыны кулэ. Али искусствоен вырись адямиосты ялан алыса уло. Созэ уг яра, тазьы эн кары. Шуом, кӧня ке ар талэсь азьло сцена вылын жоб кылъёсын вераськыны ӧз лэзе. Но кулэ-а вал таӵе алон? Со нокинэ уг дугдыты. Литература, кино, театр со жоб кылъёсты пушказы пыртӥзы ини, берен соосты уд ни улля. Искусстволэн валтӥсь ужпумез — улонэз возьматыны. Нош али жоб кылъёсын ваньмы вераськиськом — интеллигентъёс но, школаысь пиналъёс но. Та кылъёс уг но возьмато, адямиослэн пуш дуннезы кырсь шуыса. Мон уг малпаськы, со умой шуыса, но озьы луиз. Соин тышкаськон кылъёсын нюръяськыса, синучконэз гинэ вормыны тыршиськом. Нош синучконэн нюръяськонлэн толкез ӧвӧл. Анастасия Шумилова  